LT Europos Sąjungos oficialusis leidinys C 250/16

ELPA priežiūros institucijos pranešimas pranešimas dėl teisės susipažinti su ELPA priežiūros institucijos dokumentais bylose pagal EEE susitarimo 53, 54 ir 57 straipsnius taisyklių

(2007/C 250/06)

A. Šis pranešimas priimamas vadovaujantis Europos ekonominės erdvės susitarimo (toliau — EEE susitarimas) ir ELPA valstybių susitarimo dėl Priežiūros institucijos ir Teisingumo Teismo įsteigimo (toliau — Institucijos ir Teismo susitarimas) nuostatomis.

B. Europos Komisija (toliau — Komisija) paskelbė pranešimą, pavadintą „Komisijos pranešimas dėl teisės susipažinti su Komisijos dokumentais bylose pagal EB sutarties 81 ir 82 straipsnius, EEE susitarimo 53, 54 ir 57 straipsnius bei Tarybos reglamentą (EB) Nr. 139/2004 taisyklių“. (1) Šiame neprivalomame akte nustatomi principai, kurių laikosi Komisija, suteikdama teisę susipažinti su Komisijos dokumentais pagal Tarybos reglamento (EB) Nr. 1/2003 (2) 27 straipsnio 1 ir 2 dalis, Komisijos reglamento (EB) Nr. 773/2004 (3) 15 straipsnio 1 dalį, Tarybos reglamento (EB) Nr. 139/2004 (4) 18 straipsnio 1 ir 3 dalis bei Komisijos reglamento (EB) Nr. 802/2004 (5) 17 straipsnio 1 dalį.

C. ELPA priežiūros institucijos nuomone, pirmiau minėtas aktas yra svarbus EEE. Siekdama išlaikyti vienodas konkurencijos sąlygas ir užtikrinti vienodą EEE konkurencijos taisyklių taikymą visoje Europos ekonominėje erdvėje, ELPA priežiūros institucija šį pranešimą priima vadovaudamasi Institucijos ir Teismo susitarimo 5 straipsnio 2 dalies b punkte jai suteiktais įgaliojimais. Institucija ketina laikytis šiame pranešime išdėstytų principų ir taisyklių, konkrečiais atvejais taikydama atitinkamas EEE taisykles.

I. ĮŽANGA IR PRANEŠIMO TURINYS

1. Teisė susipažinti su Priežiūros institucijos byla — tai viena iš procesinių garantijų, kuria siekiama įgyvendinti šalių lygybės principą ir apsaugoti teisę į gynybą. Teisė susipažinti su byla yra numatyta Institucijos ir Teismo susitarimo 4 protokolo II skyriaus 27 straipsnio 1 ir 2 dalyse (toliau — II skyrius) (6), Institucijos ir Teismo susitarimo 4 protokolo III skyriaus 15 straipsnio 1 dalyje (toliau — III skyrius) (7) ir Institucijos ir Teismo susitarimo 4 protokolo XIII skyriaus 18 straipsnio 1 ir 3 dalyse (8) (toliau — XIII skyrius) (9). Pagal šias nuostatas, prieš priimdama sprendimus pagal III skyriaus 7, 8, 23 straipsnius ir 24 straipsnio 2 dalį bei XIII skyriaus 6 straipsnio 3 dalį, 7 straipsnio 3 dalį, 8 straipsnio 2–6 dalis, 14 ir 15 straipsnius, Institucija suteikia asmenims, įmonėms arba įmonių asociacijoms, pagal aplinkybes, galimybę išdėstyti savo nuomonę dėl jiems pareikštų prieštaravimų, ir jiems suteikiama teisė susipažinti su Komisijos byla, kad būtų visiškai užtikrinta jų teisė į gynybą bylos procese. Šiuo pranešimu numatomos taisyklės, reglamentuojančios naudojimąsi teise, numatyta šiose nuostatose. Teisė susipažinti su byla kitų bylų kontekste pranešime neaptariama. Šis pranešimas nepažeidžia ELPA teismo, Teisingumo Teismo ir Europos Bendrijų pirmosios instancijos teismo pateikto tų nuostatų aiškinimo.

2. Pirmiau apibūdinta speciali teisė skiriasi nuo Institucijos bendrųjų teisės susipažinti su dokumentais (10) taisyklių, kurioms taikomi skirtingi kriterijai bei išlygos ir ja yra siekiama kitų tikslų.

3. Šiame pranešime sąvoka „teisė susipažinti su byla“ vartojama išimtinai asmenų, įmonių arba įmonių asociacijų, kurioms ELPA priežiūros institucija adresuoja prieštaravimo pareiškimą, atžvilgiu. Šiame pranešime aiškinama, kas šiuo tikslu turi teisę susipažinti su byla.

4. Minėtuose skyriuose ši sąvoka arba sąvoka „teisė susipažinti su dokumentais“ taip pat vartojama pareiškėjų ir kitų procese dalyvaujančių šalių atžvilgiu. Tačiau šių asmenų padėtis skiriasi nuo prieštaravimo pareiškimo adresatų padėties, ir todėl „teisės susipažinti su byla“ sąvoka, vartojama šiame pranešime, šiems asmenims netaikoma. Šios susijusios situacijos aptariamos atskirame pranešimo skirsnyje.

5. Šiame pranešime taip pat aiškinama, su kokia informacija galima susipažinti, kada galima susipažinti su informacija ir kokios yra teisės susipažinti su byla įgyvendinimo procedūros.

6. Šiame pranešime nustatytose Teisės susipažinti su dokumentų rinkiniu taisyklėse atsižvelgiama į II, III ir XIII skyrių (11) iš dalies pakeistas redakcijas bei 2002 m. spalio 30 d. ELPA priežiūros institucijos sprendimą Nr. 177/02/COL dėl bylas nagrinėjančių pareigūnų įgaliojimų atliekant tam tikrą su konkurencija susijusį tyrimą (12). Šiose taisyklėse taip pat atsižvelgiama į naujausias Teisingumo Teismo ir Europos Bendrijų pirmosios instancijos teismo bylas (13) bei ELPA priežiūros institucijos ir Komisijos praktiką nuo 1997 m. Komisijos pranešimo dėl teisės susipažinti su dokumentais (14) priėmimo.

II. TEISĖS SUSIPAŽINTI SU BYLA APIMTIS

A. Kam suteikiama teisė susipažinti su byla?

7. Teise susipažinti su byla pagal 1 pastraipoje minėtas nuostatas siekiama užtikrinti veiksmingą naudojimąsi teise į gynybą prieš ELPA priežiūros institucijos pateiktus prieštaravimus. Šiuo tikslu tiek EEE susitarimo 53 ir 54 straipsniuose, tiek EEE susitarimo 57 straipsnyje numatytais atvejais teisė susipažinti su byla pagal prašymą suteikiama pagal aplinkybes asmenims, įmonėms arba įmonių asociacijoms (15), kurioms Institucija pateikia prieštaravimus (16) (toliau — šalys).

B. Su kokiais dokumentais suteikiama teisė susipažinti?

1. ELPA priežiūros institucijos bylos turinys

8. „ELPA priežiūros institucijos bylą“ konkurencijos byloje (toliau taip pat — byla) sudaro visi dokumentai (17), kuriuos ELPA priežiūros institucijos Konkurencijos ir valstybės pagalbos direktoratas yra gavęs, parengęs ir (arba) sukaupęs atlikdamas tyrimą.

9. ELPA priežiūros institucija, atlikdama tyrimą pagal II skyriaus 20, 21 straipsnius ir 22 straipsnio 2 dalį bei XIII skyriaus 12 ir 13 straipsnius, gali būti surinkusi dokumentų, kurie, išsamiau juos panagrinėjus, pasirodo nesantys susiję su nagrinėjamos bylos dalyku. Tokie dokumentai gali būti grąžinti įmonei, iš kurios jie buvo gauti. Dokumentus grąžinus, jie nebelaikomi bylos dalimi.

2. Dokumentai, su kuriais suteikiama teisė susipažinti

10. Šalims turi būti suteikta galimybė susipažinti su ELPA priežiūros institucijos byloje sukaupta informacija, kad, remdamosi ta informacija, jos galėtų veiksmingai pareikšti savo nuomonę dėl preliminarių išvadų, pateiktų Institucijos prieštaravimuose. Todėl šalims bus suteikiama teisė susipažinti su visais Institucijos bylą sudarančiais dokumentais, kaip jie apibrėžti 8 pastraipoje, išskyrus vidaus dokumentus, įmonių verslo paslaptis arba kitą konfidencialią informaciją (18).

11. Suteikiama teisė susipažinti su analizės, kuri buvo užsakyta atliekant tyrimą, rezultatais ir technine užduotimi bei tyrimo metodika. Tačiau, siekiant apsaugoti intelektinės nuosavybės teises, gali tekti imtis atsargumo priemonių.

3. Dokumentai, su kuriais teisė susipažinti nesuteikiama

3.1. Vidaus dokumentai

3.1.1 Bendrieji principai

12. Vidaus dokumentai negali būti nei kaltinamieji, nei išteisinamieji (19). Jie nėra įrodymų, kuriais ELPA priežiūros institucija gali remtis nagrinėdama bylą, dalis. Todėl šalims nesuteikiama teisė susipažinti su vidaus dokumentais, esančiais Institucijos byloje (20). Atsižvelgiant į tai, kad tokie dokumentai neturi įrodomosios vertės, teisės susipažinti su jais apribojimas nepažeidžia šalių teisės į gynybą (21).

13. ELPA priežiūros institucija nėra įpareigota parengti susitikimų su bet kuriuo asmeniu arba įmone protokolų (22). Jeigu Institucija nusprendžia rašyti tų susitikimų pastabas, tie dokumentai atspindi Institucijos požiūrį į tai, apie ką buvo kalbama per susitikimus, todėl jie laikomi vidaus dokumentais. Tačiau jeigu asmuo arba įmonė sutiko su parengto susitikimo protokolo turiniu, su tokiu protokolu galima susipažinti, kai iš jo bus išbrauktos verslo paslaptys arba kita konfidenciali informacija. Tokie sutarti susitikimo protokolai sudaro įrodymų, kuriais Institucija gali remtis nagrinėdama bylą, dalį (23).

14. Jeigu, atliekant tyrimą, užsakoma analizė, ELPA priežiūros institucijos susirašinėjimas su jos sutarties šalimi, kuriame vertinamas sutarties šalies darbas arba kuris yra susijęs su finansiniais analizės aspektais, laikomas vidaus dokumentais, todėl teisė susipažinti su jais nebus suteikiama.

3.1.2 Susirašinėjimas su kitomis valdžios institucijomis

15. Ypatingas vidaus dokumentų atvejis — tai ELPA priežiūros institucijos susirašinėjimas su kitomis valdžios institucijomis ir iš tų institucijų gauti vidaus dokumentai. Dokumentų, su kuriais susipažinti teisė nesuteikiama, pavyzdžiai yra šie: — Institucijos susirašinėjimas su ELPA valstybių konkurencijos institucijomis arba pastarųjų tarpusavio susirašinėjimas (24); — Institucijos susirašinėjimas su kitomis ELPA valstybių valdžios institucijomis (25); — Institucijos susirašinėjimas su Komisija ir ES valstybių narių valdžios institucijomis; — Institucijos susirašinėjimas su kitų šalių valdžios institucijomis, įskaitant jų konkurencijos institucijas.

16. Tam tikrais išimtiniais atvejais teisė susipažinti su ELPA valstybių, Komisijos arba ES valstybių narių parengtais dokumentais yra suteikiama po to, kai iš jų išbraukiamos verslo paslaptys arba kita konfidenciali informacija. ELPA priežiūros institucija susisiekia su dokumentą pateikusia įmone, prieš suteikdama teisę susipažinti su tokiu dokumentu, kad pakonsultuotų ją apie verslo paslaptis bei kitą konfidencialią informaciją. Tokia teisė suteikiama, jeigu dokumentuose, gautuose iš ELPA valstybių, yra prieš šalis nukreiptų kaltinimų, kuriuos ELPA priežiūros institucija turi ištirti, arba tie dokumentai sudaro byloje turimus įrodymus, kaip ir iš privačių šalių gauti dokumentai. Šios aplinkybės visų pirma yra susijusios su: — dokumentais ir informacija, kuria keičiamasi pagal II skyriaus 12 straipsnį, ir Institucijai pagal II skyriaus 18 straipsnio 6 dalį teikiama informacijai; — ELPA valstybės pateiktais skundais pagal II skyriaus 7 straipsnio 2 dalį. Teisė susipažinti su dokumentais, gautais iš ELPA valstybių arba Komisijos, bus taip pat suteikiama tokia apimtimi, kokia jie yra svarbūs šalių gynybai ELPA priežiūros institucijos kompetencijos konkurencijos srityje įgyvendinimo atvejais (26).

3.2. Konfidenciali informacija

17. ELPA priežiūros institucijos byloje taip pat gali būti dokumentų su dviejų rūšių informacija, t. y. su verslo paslaptimis ir kita konfidencialia informacija, su kuria teisė susipažinti gali būti iš dalies arba visiškai apribota (27). Jeigu įmanoma, bus suteikiama teisė susipažinti su nekonfidencialiais originalios informacijos variantais. Jeigu konfidencialumą galima užtikrinti tik parengus atitinkamos informacijos santraukas, sudaroma galimybė susipažinti su tokiomis santraukomis. Galima susipažinti su visų kitų dokumentų originaliais variantais.

3.2.1 Verslo paslaptys

18. Jeigu, atskleidus informaciją apie įmonės komercinę veiklą, įmonei galėtų būti padaryta didelė žala, tokia informacija laikytina verslo paslaptimi (28). Informacijos, kurią galima laikyti verslo paslaptimi, pavyzdžiai: su įmonės praktine patirtimi susijusi techninė ir (arba) finansinė informacija, išlaidų vertinimo metodai, gamybos paslaptys ir procesai, tiekimo šaltiniai, pagamintos ir parduotos produkcijos kiekis, užimamos rinkos dalys, klientų ir platintojų sąrašai, rinkodaros planai, išlaidų ir kainų struktūra bei pardavimo strategija.

3.2.2 Kita konfidenciali informacija

19. „Kitos konfidencialios informacijos“ kategorijai priskiriama su verslo paslaptimi nesusijusi informacija, kurią galima laikyti konfidencialia, jeigu jos atskleidimu asmeniui arba įmonei būtų padaryta didelė žala. Atsižvelgiant į konkrečias kiekvienos bylos aplinkybes, tokia informacija gali būti laikoma informacija apie įmones, kurios gali daryti labai didelį ekonominį ar komercinį spaudimą savo konkurentams arba verslo partneriams, klientams arba tiekėjams. Pagrįstai galima atsisakyti atskleisti tokioms įmonėms laiškų, gautų iš jų klientų, turinį, nes toks atskleidimas gali sukelti riziką laiškų autoriams susilaukti atsakomųjų priemonių (29). Todėl sąvoka „kita konfidenciali informacija“ gali būti taikoma informacijai, kuria remdamosi šalys galėtų nustatyti pareiškėjų tapatybę arba kitas trečiąsias šalis, nors pastarosios pagrįstai pageidauja neatskleisti jų tapatybės.

20. „Kitos konfidencialios informacijos“ kategorijai taip pat priklauso karinės paslaptys.

3.2.3 Kriterijai, kuriais remiantis prašymai laikyti informaciją konfidencialia turi būti patenkinti

21. Informacija bus laikoma konfidencialia, jeigu atitinkamas asmuo arba įmonė pateikia prašymą informaciją laikyti konfidencialia ir jeigu ELPA priežiūros institucija patenkina tokį prašymą (30).

22. Informacija, kurią prašoma laikyti konfidencialia, turi priklausyti pirmiau apibūdintoms verslo paslapčių arba kitos konfidencialios informacijos kategorijoms. Priežastys, dėl kurių informaciją prašoma paskelbti verslo paslaptimi arba kita konfidencialia informacija, turi būti pagrįstos (31). Konfidencialumo prašymus paprastai galima pateikti tik dėl tos informacijos, kurią ELPA priežiūros institucija yra gavusi iš to paties informaciją pateikusio asmens arba įmonės, o ne dėl informacijos, gautos iš bet kokio kito šaltinio.

23. Su įmone susijusi informacija, kuri jau žinoma už įmonės ribų (jei tai grupė — už grupės ribų) arba už asociacijos, kuriai įmonė perdavė tą informaciją, ribų, paprastai nebus laikoma konfidencialia (32). Komercinės svarbos netekusios informacijos, pvz., praėjus tam tikram laikui, nebegalima laikyti konfidencialia. Paprastai ELPA priežiūros institucija daro prielaidą, kad senesnė kaip 5 metų informacija apie šalių apyvartą, pardavimo apimtis, užimamą rinkos dalį ir panaši informacija nebelaikytina konfidencialia (33).

24. Atliekant tyrimą pagal EEE susitarimo 53 ir 54 straipsnius, informacijos kvalifikavimas kaip konfidencialios informacijos nekliudo jos paskelbti, jeigu ta informacija būtina numanomam pažeidimui įrodyti („kaltinamasis dokumentas“) arba gali būti reikalinga šaliai išteisinti („išteisinamasis dokumentas“). Tokiu atveju būtinybė užtikrinti šalių teisę į gynybą, suteikiant teisę susipažinti su kuo daugiau ELPA priežiūros institucijos bylos dokumentų, gali būti svarbesnė už būtinybę apsaugoti kitų šalių konfidencialią informaciją (34). Kiekvienu konkrečiu atveju Institucija vertina tokių aplinkybių egzistavimą. Apsisprendžiant vertinami visi susiję elementai, įskaitant: — informacijos svarbą nustatant, ar buvo padarytas pažeidimas, ir jos įrodomąją vertę; — ar informacija būtina; — informacijos jautrumo lygį (kiek informacijos atskleidimas pažeistų atitinkamo asmens arba įmonės interesus); — preliminarią nuomonę dėl įtariamo pažeidimo rimtumo. Panašios tyrimo nuostatos taikomos pagal EEE susitarimo 57 straipsnį, jeigu ELPA priežiūros institucija mano, kad būtina paskelbti informaciją procedūros reikmėms (35).

25. Jeigu ELPA priežiūros institucija ketina atskleisti informaciją, asmeniui arba įmonei turi būti suteikta galimybė pateikti nekonfidencialų dokumentų, kuriuose pateikta ta informacija, variantą. Tokio nekonfidencialaus varianto įrodomoji vertė turi prilygti originalaus dokumento įrodomajai vertei (36).

C. Kada suteikiama teisė susipažinti su byla?

26. Šalys neturi teisės susipažinti su byla iki ELPA priežiūros institucijos prieštaravimo pareiškimo pagal 1 pastraipoje minėtas nuostatas paskelbimo.

1. Antimonopolinėse bylose pagal EEE susitarimo 53 ir 54 straipsnius

27. Teisė susipažinti su byla bus suteikiama pateikus prašymą ir paprastai vieną kartą po ELPA priežiūros institucijos prieštaravimų šalims pranešimo, kad būtų užtikrintas šalių lygybės principas ir apsaugota jų teisė į gynybą. Todėl dažniausiai nesuteikiama teisė susipažinti su kitų šalių atsakymais į Institucijos prieštaravimus. Tačiau šaliai bus suteikta teisė susipažinti su dokumentais, gautais vėlesniais administracinės procedūros etapais po prieštaravimų pateikimo, jeigu tokie dokumentai gali būti laikytini naujais kaltinamaisiais ar išteisinamaisiais įrodymais, susijusiais su kaltinimais tai šaliai, įvardintais ELPA priežiūros institucijos prieštaravimo pareiškime. Taip bus daroma ypač tais atvejais, kai Institucija ketina remtis naujais įrodymais.

2. Bylose pagal EEE susitarimo 57 straipsnį

28. Pranešančiosioms šalims pateikus prašymą, pagal XIII skyriaus 18 straipsnio 1 ir 3 dalis (37) joms suteikiama teisė susipažinti su ELPA priežiūros institucijos byla kiekviename proceso etape, po Institucijos prieštaravimų pateikimo iki konsultacijų su Patariamuoju komitetu. Tačiau šiame pranešime neaptariama teisė susipažinti su byla iki Institucijos prieštaravimų įmonėms pateikimo pagal EEE susitarimo 57 straipsnį ir XIII skyrių.

III. SPECIALŪS KLAUSIMAI DĖL PAREIŠKĖJŲ IR KITŲ PROCESE DALYVAUJANČIŲ ŠALIŲ

29. Šiame skirsnyje aptariamos situacijos, kai ELPA priežiūros institucija gali arba turi suteikti teisę susipažinti su tam tikrais bylos dokumentais pareiškėjui antimonopolinėse bylose ir kitoms procese dalyvaujančioms šalims susijungimų bylose. Nepaisant antimonopoliniuose ir Susijungimų įgyvendinimo reglamentuose vartojamų formuluočių, šios dvi pirmiau minėtos situacijos skiriasi (dėl taikymo apimties, laiko ir teisių) nuo teisės susipažinti su byla, apibrėžtos ankstesniame šio pranešimo skirsnyje (38).

A. Dokumentų suteikimas pareiškėjams antimonopolinėse bylose

30. Pareiškėjai neturi tokių pačių teisių ir garantijų kaip šalys, dėl kurių veiksmų atliekamas tyrimas (39). Todėl pareiškėjai negali prašyti suteikti teisę susipažinti su byla, kaip yra nustatyta šalims.

31. Tačiau pareiškėjas, kuriam pagal III skyriaus 7 straipsnio 1 dalį buvo pranešta apie ELPA priežiūros institucijos ketinimą atmesti jo skundą (40), gali prašyti suteikti jam teisę susipažinti su dokumentais, kuriais remdamasi Institucija atliko pradinį įvertinimą (41). Tokia teisė susipažinti su dokumentais pareiškėjui suteikiama tik vieną kartą po to, kai išsiunčiamas laiškas, kuriuo jam pranešama apie Institucijos ketinimą atmesti skundą.

32. Pareiškėjai neturi teisės susipažinti su verslo paslaptimis arba kita konfidencialia informacija, kurią ELPA priežiūros institucija yra gavusi atlikdama tyrimą (42).

B. Dokumentų suteikimas kitoms procese dalyvaujančioms šalims susijungimų bylose

33. Teisė susipažinti su byla susijungimų bylose pagal pateiktus prašymus taip pat suteikiama kitoms procese dalyvaujančioms šalims, kurioms buvo pranešta apie prieštaravimus, kad jos galėtų parengti savo pastabas. (43)

34. Kitos procese dalyvaujančios šalys — tai siūlomos koncentracijos subjektai, išskyrus pranešančiąsias šalis, pvz., pardavėjas ir įmonė, kurią norima įsigyti (44).

IV. TEISĖS SUSIPAŽINTI SU BYLA ĮGYVENDINIMO PROCEDŪRA

A. Parengiamoji procedūra

35. Bet kuris asmuo, kuris pateikia informaciją arba pastabas vienu iš toliau nurodytų atvejų ar vėliau toje pačioje byloje pateikia ELPA priežiūros institucijai papildomos informacijos, privalo aiškiai nurodyti informaciją, kurią jis laiko konfidencialia, nurodyti jos konfidencialumo priežastį ir pateikti nekonfidencialų variantą iki Institucijos nustatytos datos (45): a) Antimonopolinėse bylose — Institucijos prieštaravimo pareiškimo adresatas pareiškia savo nuomonę dėl pateiktų prieštaravimų (46); — pareiškėjas pareiškia savo nuomonę apie Institucijos pareikštus prieštaravimus (47); — bet kuris kitas fizinis arba juridinis asmuo, kuris pateikia prašymą būti išklausytas ir įrodo turįs pagrįstų interesų, arba kurį Institucija paprašė išdėstyti savo nuomonę raštu ar žodžiu per žodinį nagrinėjimą (48); — pareiškėjas pareiškia savo nuomonę apie Institucijos laišką, kuriuo jam pranešama apie Institucijos ketinimą atmesti skundą (49). b) Susijungimų bylose — pranešančiosios šalys arba kitos procese dalyvaujančios šalys pareiškia nuomonę apie Institucijos prieštaravimus, pateiktus siekiant priimti sprendimą dėl prašymo nesustabdyti koncentracijos ir darančius nepalankų poveikį vienos arba kelių šalių interesams, arba apie preliminarų sprendimą tokiu klausimu (50); — pranešančiosios šalys, kurioms adresuotas Institucijos prieštaravimo pareiškimas, kitos byloje dalyvaujančios šalys, kurioms buvo pranešta apie tuos prieštaravimus, arba šalys, kurioms Institucija pateikė prieštaravimus, siekdama skirti baudą arba reguliariai mokamą baudą, pateikia pastabas dėl prieštaravimų (51); — tretieji asmenys prašo būti išklausyti, arba bet kuris kitas fizinis arba juridinis asmuo, kurį Institucija paprašė pareikšti savo nuomonę, ją pareiškia raštu arba per žodinį nagrinėjimą (52); — bet kuris asmuo pateikia informaciją pagal XIII skyriaus 11 straipsnį.

36. Be to, ELPA priežiūros institucija gali reikalauti, kad įmonės (53), teikiančios arba pateikusios dokumentus, visais atvejais nurodytų dokumentus arba jų dalis, kuriuos jos laiko verslo paslaptimis arba kita joms priklausančia konfidencialia informacija, ir nurodytų įmones, kurių atžvilgiu tokie dokumentai turi būti laikomi konfidencialiais (54).

37. Siekdama, kad konfidencialumo prašymai, paminėti 36 pastraipoje, būtų kuo greičiau išnagrinėti, ELPA priežiūros institucija gali nustatyti datą, iki kurios įmonės privalo: i) pagrįsti, kodėl prašoma, kad kiekvienas atskiras dokumentas arba jo dalis būtų laikoma konfidencialia; ii) pateikti Institucijai nekonfidencialų dokumentų variantą, kuriame konfidenciali informacija būtų išbraukta (55). Antimonopolinėse bylose įmonės per pirmiau minėtą laikotarpį taip pat turi pateikti kiekvienos išbrauktos informacijos dalies glaustą aprašymą (56).

38. Nekonfidencialūs variantai ir išbrauktos informacijos aprašymai turi būti parengti taip, kad šalys, turinčios teisę susipažinti su byla, galėtų nustatyti, ar išbraukta informacija galėtų būti svarbi jų gynybai, ir, atsižvelgiant į tai, ar yra pakankamas pagrindas prašyti ELPA priežiūros institucijos suteikti teisę susipažinti su informacija, kuri buvo išbraukta kaip konfidenciali informacija.

B. Konfidencialiai informacijai taikoma tvarka

39. Antimonopolinėse bylose, jeigu įmonės nesilaiko nuostatų, numatytų 35–37 pastraipose, ELPA priežiūros institucija gali daryti prielaidą, kad atitinkamuose dokumentuose arba pareiškimuose nėra konfidencialios informacijos (57). Todėl Institucija gali daryti prielaidą, kad įmonė neprieštarauja tokių dokumentų arba pareiškimų atskleidimui visa apimtimi.

40. Tiek antimonopolinėse bylose, tiek bylose pagal EEE susitarimo 57 straipsnį, asmeniui arba įmonei patenkinus 35–37 pastraipose nustatytas ir tuo konkrečiu atveju taikomas sąlygas, ELPA priežiūros institucija: — laikinai patenkina prašymus, kurie atrodo pagrįsti; arba — praneša asmeniui arba įmonei, kad ji visiškai arba iš dalies nesutinka su konfidencialumo prašymu, jeigu akivaizdu, kad toks prašymas nepagrįstas.

41. ELPA priežiūros institucija vėliau gali visiškai arba iš dalies atšaukti savo preliminarų sprendimą patenkinti konfidencialumo prašymą.

42. Jeigu ELPA priežiūros institucijos Konkurencijos ir valstybės pagalbos direktoratas iš pat pradžių nepritaria konfidencialumo prašymui arba jeigu direktoratas mano, kad preliminarų sprendimą patenkinti konfidencialumo prašymą reikėtų atšaukti, ir ketina informaciją atskleisti, direktoratas turi suteikti galimybę asmeniui arba įmonei išdėstyti savo nuomonę. Tokiais atvejais Konkurencijos ir valstybės pagalbos direktoratas asmeniui arba įmonei raštu praneša apie ketinimą atskleisti informaciją, nurodo atskleidimo priežastis ir nustato laiką, per kurį tas asmuo ar įmonė gali raštu išdėstyti savo nuomonę. Jeigu, išdėsčius nuomonę, išlieka nesutarimų dėl konfidencialumo prašymo, klausimą sprendžia bylą nagrinėjantis pareigūnas pagal ELPA priežiūros institucijos bylą nagrinėjančiam pareigūnui suteiktų įgaliojimų apimtį (58).

43. Jeigu yra rizika, kad didelę ekonominę arba komercinę įtaką savo konkurentams ar prekybos partneriams, klientams arba tiekėjams galinti daryti įmonė prieš juos imsis atsakomųjų veiksmų dėl to, kad šie bendradarbiavo ELPA priežiūros institucijai atliekant tyrimą (59), Institucija užtikrina autorių anonimiškumą, suteikdama teisę susipažinti su nekonfidencialiu atitinkamų atsakymų variantu arba jų santrauka (60). Prašymai užtikrinti anonimiškumą tokiais atvejais ir anonimiškumo prašymai pagal Institucijos pranešimo dėl skundų svarstymo 81 punktą (61) bus svarstomi pagal 40–42 pastraipų nuostatas.

C. Teisės susipažinti su byla įgyvendinimo tvarka

44. ELPA priežiūros institucija gali nuspręsti, kad teisė susipažinti su byla bus suteikta vienu iš žemiau numatytų būdų, deramai atsižvelgiant į technines šalių galimybes: — pastoviosios atminties kompaktiniu(-iais) disku(-ais) (CD-ROM) arba bet kokia kita dabartine ar būsima elektronine duomenų laikmena; — popierinėmis paštu siunčiamų bylų, su kuriomis suteikiama teisė susipažinti, kopijomis; — sudarant galimybes šalims susipažinti su bylos dokumentais, su kuriais suteikiama teisė susipažinti, Institucijos patalpose. Institucija gali pasirinkti bet kokią šių būdų kombinaciją.

45. Kad būtų lengviau pasinaudoti teise susipažinti su byla, šalims parengiamas bylos dokumentų sąrašas, kuriame nurodomas ELPA priežiūros institucijos bylos turinys, kaip nustatyta 8 pastraipoje.

46. Teisė susipažinti su ELPA priežiūros institucijos byloje esančiais įrodymais suteikiama jų originalia forma: Institucija nėra įpareigojama pateikti bylos dokumentų vertimų (62).

47. Jeigu šalis mano, kad, susipažinusi su byla, ji savo gynybos tikslais privalo susipažinti su tam tikra informacija, su kuria jai nebuvo suteikta teisė susipažinti, ji gali pateikti ELPA priežiūros institucijai motyvuotą prašymą šiuo klausimu. Jei Konkurencijos ir valstybės pagalbos direktorato tarnybos negali patenkinti prašymo ir jei šalis nesutinka su tokia nuomone, klausimą sprendžia bylą nagrinėjantis pareigūnas pagal bylą nagrinėjančio pareigūno įgaliojimų apimtį (63).

48. Teisė susipažinti su byla pagal šį pranešimą suteikiama su sąlyga, kad tokiu būdu gautą informaciją galima naudoti tik teisminėje arba administracinėje byloje, kurioje taikomos tos pačios EEE susitarimo konkurencijos taisyklės nuostatos kaip ir administraciniame procese (64). Jeigu informacija bet kuriuo metu naudojama kitoms reikmėms tarpininkaujant advokatui, ELPA priežiūros institucija gali pranešti apie tokį incidentą atininkamai advokatų tarybai, kad advokatui būtų pritaikytos drausminės priemonės.

49. Šis C skirsnis, išskyrus 45 ir 47 pastraipų nuostatas, taip pat taikomas suteikiant teisę susipažinti su byla pareiškėjams (antimonopolinėse bylose) ir kitoms procese dalyvaujančioms šalims (susijungimų bylose).

(1) OL C 325, 2005 12 22, p.7.

(2) 2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo, OL L 1, 2003 1 4, p. 1.

(3) 2004 m. balandžio 7 d. Komisijos reglamentas (EB) Nr. 773/2004 dėl tyrimo, kurį Komisija atlieka pagal EB sutarties 81 ir 82 straipsnius, OL L 123, 2004 4 27, p. 18.

(4) 2004 m. sausio 20 d. Tarybos reglamentas (EB) Nr. 139/2004 dėl koncentracijų tarp įmonių kontrolės (EB susijungimų reglamentas), OL L 24, 2004 1 29, p. 1.

(5) 2004 m. balandžio 21 d. Komisijos reglamentas (EB) Nr. 802/2004, įgyvendinantis Tarybos reglamentą (EB) Nr. 139/2004 dėl koncentracijų tarp įmonių kontrolės, OL L 133, 2004 4 30, p. 1. Pataisytas OL L 172, 2004 5 6, p. 9.

(6) Pagal Susitarimą, kuriuo iš dalies keičiamas 2004 m. rugsėjo 24 d. ELPA valstybių susitarimo dėl Priežiūros institucijos ir Teisingumo Teismo įsteigimo 4 protokolas, įsigaliojusį 2005 m. gegužės 20 d., į Priežiūros ir Teismo susitarimo 4 protokolo II skyrių perkelta daugelis ELPA ramsčiui taikomo Tarybos reglamento (EB) Nr. 1/2003 nuostatų.

(7) 2005 m. liepos 1 d. įsigaliojus 2004 m. gruodžio 3 d. Susitarimui, iš dalies keičiančiam ELPA valstybių susitarimo dėl Priežiūros institucijos ir Teisingumo Teismo įsteigimo 4 protokolą, Institucijos ir Teismo susitarimo 4 protokolo III skyrius atitinka Komisijos reglamentą (EB) Nr. 773/2004.

(8) Pagal 2004 m. birželio 4 d. Susitarimo, kuriuo iš dalies keičiamas ELPA valstybių susitarimo dėl Priežiūros institucijos ir Teisingumo Teismo įsteigimo 4 protokolas, įsigaliojusį 2005 m. gegužės 20 d., XIII skyriaus 4 straipsnio 4–5 dalys ir 6–24 straipsniai atitinka identiškai sunumeruotus Tarybos reglamento (EB) Nr. 139/2004 straipsnius ir dalis (šio reglamento 1–3 straipsniai, 4 straipsnio 1–3 dalys ir 5 straipsnis yra akte, nurodomame EEE susitarimo XIV priedo 1 punkte (Reglamentas (EB) Nr. 139/2004).)

(9) Teisė susipažinti su dokumentais yra taip pat numatyta 2004 m. balandžio 21 d. Komisijos reglamento (EB) Nr. 802/2004, įgyvendinančio Tarybos reglamentą (EB) Nr. 139/2004 dėl koncentracijų tarp įmonių kontrolės, 17 straipsnio 1 dalyje, OL L 133, 2004 4 30, p. 1. Pataisytas OL L 172, 2004 5 6, p. 9 (toliau — Susijungimų įgyvendinimo reglamentas). Šiuo metu ketinama šį Komisijos reglamentą įtraukti į EEE susitarimą ir Institucijos ir Teismo susitarimą. Kadangi nustatyta, kad Institucijos ir Teismo susitarimo 4 protokole, kai jis bus iš dalies pakeistas, bus pateiktos nuostatos, atitinkančios Komisijos susijungimų įgyvendinimo reglamento nuostatas, ELPA priežiūros institucija taip pat atsižvelgs į Komisijos susijungimų įgyvendinimo reglamentą ir darys į jį nuorodas.

(10) Žr. ELPA priežiūros institucijos informacines gaires tinklalapyje

http://www.eftasurv.int/information/dbaFile449.html.

(11) Kaip ir Komisijos susijungimų įgyvendinimo reglamento atveju, žr. 9 pastabą.

(12) OL L 80, 2003 3 27, p. 27, ir OL EEE priedas Nr. 16, 2003 3 27, p. 2.

(13) Ypač sujungtas bylas T-25/95 et al., Cimenteries CBR SA ir kiti prieš Komisiją [2000] Rink. II-0491. EEE susitarimo 6 straipsnyje nustatyta, kad, nepažeidžiant tolesnės teismo praktikos plėtotės, įgyvendinant ir taikant šio susitarimo nuostatas, jeigu jos iš esmės atitinka atitinkamas Europos bendrijos steigimo sutarties ir Europos anglių ir plieno bendrijos steigimo sutarties taisykles, ir taikant pagal šias dvi sutartis priimtų aktų normas, jos yra aiškinamos remiantis atitinkamais Europos Bendrijų Teisingumo Teismo nutarimais, kurie buvo priimti prieš pasirašant EEE susitarimą. Kalbant apie Teisingumo Teismo nutarimus, priimtus po EEE susitarimo pasirašymo, Institucijos ir Teismo susitarimo 3 straipsnio 2 dalyje nurodoma, kad ELPA priežiūros institucija ir ELPA teismas turi tinkamai laikytis tuose nutarimuose nustatytų principų.

(14) Komisijos pranešimas dėl vidaus darbo tvarkos taisyklių, svarstant prašymą suteikti teisę susipažinti su dokumentais bylose pagal EB sutarties 85 ir 86 straipsnius [dabar 81 ir 82 straipsniai], EAPB sutarties 65 ir 66 straipsnius ir Tarybos reglamentą (EEB) Nr. 4064/89, OL C 23, 1997 1 23, p. 3. Kaip teigiama EEE susitarimo 58 straipsnyje ir 23 protokole, Institucija ir Komisija turi bendradarbiauti, kad inter alia būtų skatinamas vienodas EEE susitarimo įgyvendinimas, taikymas ir aiškinimas. Nors Komisijos sprendimai Institucijai neprivalomi, ji stengsis deramai atsižvelgti į Komisijos bylų praktiką.

(15) Likusiame šio pranešimo tekste sąvoka „įmonė“ apima ir įmones, ir įmonių asociacijas. Sąvoka „asmuo“ apima fizinius ir juridinius asmenis. Daugelis subjektų yra ir juridiniai asmenys, ir įmonės; šiuo atveju joms taikomos abi sąvokos. Tas pats taikoma ir tuo atveju, kai fizinis asmuo yra įmonė, kaip apibrėžta EEE susitarimo 53 ir 54 straipsniuose. Susijungimo bylose taip pat turi būti atsižvelgiama į EEE susitarimo (Reglamentas (EB) Nr. 139/2004) XIV priedo 1 punkte nurodomo akto 3 straipsnio 1 dalies b punkte nurodytus asmenis, net jei jie būtų fiziniai asmenys. Jeigu ELPA priežiūros institucijos konkurencijos byloje dalyvauja subjektai, neturintys juridinio asmens statuso, kurie taip pat nėra įmonės, Institucija prireikus mutatis mutandis taiko šiame pranešime nustatytus principus.

(16) Plg. Komisijos įgyvendinimo reglamento 17 straipsnio 1 dalį ir III skyriaus 15 straipsnio 1 dalį, XIII skyriaus 18 straipsnio 3 dalį, žr. 9 pastabą.

(17) Šiame pranešime sąvoka „dokumentas“ taikoma visoms informacijos formoms, nepaisant laikmenos tipo. Ši sąvoka taip pat apima visas dabartines ir būsimas elektronines duomenų saugojimo formas.

(18) Plg. II skyriaus 27 straipsnio 2 dalį, III skyriaus 15 straipsnio 2 dalį bei 16 straipsnio 1 dalį ir Komisijos susijungimų įgyvendinimo reglamento 17 straipsnio 3 dalį, žr. 9 pastabą. Tos išimtys taip pat paminėtos bylos T-7/89, Hercules Chemicals prieš Komisiją, [1991] Rink. II-1711, 54 pastraipoje. Europos Bendrijų pirmosios instancijos teismas nusprendė, kad ne tik Komisija gali nuspręsti, kurie bylos dokumentai gali būti naudingi gynybai (plg. bylos T-30/91 Solvay prieš Komisiją, [1995] Rink. II-1775, 81–86 pastraipas ir bylos T-36/91 ICI prieš Komisiją, [1995] Rink. II-1847, 91–96 pastraipas).

(19) Vidaus dokumentų pavyzdžiai — tai Institucijos direktoratų arba kitų valdžios institucijų parengti projektai, nuomonės, memorandumai arba užrašai.

(20) Plg. II skyriaus 27 straipsnio 2 dalį, III skyriaus 15 straipsnio 2 dalį ir Komisijos susijungimų įgyvendinimo reglamento 17 straipsnio 3 dalį, žr. 9 pastabą.

(21) Plg. 1 pastraipą pirmiau.

(22) Plg. 2003 m. rugsėjo 30 d. sprendimo dėl sujungtų bylų T-191/98 ir T-212/98 — T-214/98 Atlantic Container Line ir kiti prieš Komisiją (TACA), [2003] Rink. II-3275 349–359 punktus.

(23) Pareiškimai, parašyti pagal II skyriaus 19 straipsnį arba 20 straipsnio 2 dalies e punktą, arba XIII skyriaus 13 straipsnio 2 dalies e punktą taip pat paprastai priklauso dokumentų, su kuriais suteikiama teisė susipažinti, kategorijai (žr. 10 pastraipą pirmiau).

(24) Plg. II skyriaus 27 straipsnio 2 dalį, III skyriaus 15 straipsnio 2 dalį ir Komisijos susijungimų įgyvendinimo reglamento 17 straipsnio 3 dalį, žr. 9 pastabą. Šiame pranešime sąvoka „ELPA valstybės“ apima ELPA valstybes, kurios yra EEE susitarimo šalys.

(25) Plg. Pirmosios instancijos teismo sprendimo bylose T-134/94 et al NMH Stahlwerke ir kiti prieš Komisiją, [1997] Rink. II-2293, 36 punktą ir bylos T-65/89, BPB Industries and British Gypsum, [1993] Rink. II-389, 33 punktą.

(26) Susijungimų kontrolės srityje tai gali būti taikoma ELPA valstybės dokumento, pateikto pagal XIII skyriaus 9 straipsnio 2 dalį, bylos perdavimo atvejais atžvilgiu.

(27) Plg. III skyriaus 16 straipsnio 1 dalį ir Komisijos susijungimų įgyvendinimo reglamento 17 straipsnio 3 dalį, žr. 9 pastabą; bylos T-7/89, Hercules Chemicals prieš Komisiją [1991] Rink. II-1711, 54 punktą; bylos T-23/99, LR AF 1998 A/S prieš Komisiją, [2002] Rink. II-1705, 170 punktą.

(28) 1996 m. rugsėjo 18 d. sprendimas byloje T-353/94, Postbank NV prieš Komisiją, [1996] Rink. II-921, 87 punktas.

(29) Bendrijos teismai šiuo klausimu (susijusiu su atitinkamomis Bendrijos nuostatomis) pasisakė bylose dėl tariamo piktnaudžiavimo dominuojančia padėtimi (EB sutarties 82 straipsnis) (byla T-65/89, BPB Industries and British Gypsum, [1993] Rink. II-389; ir byla C-310/ 93P, BPB Industries and British Gypsum [1995] Rink. I-865), ir susijungimų bylose (bylos T-221/95 Endemol prieš Komisiją [1999] Rink. II-1299, 69 punktas ir bylos T-5/02 Laval prieš Komisiją [2002] Rink. II-4381, 98 punktas et seq.).

(30) Žr. 40 punktą.

(31) Žr. 35 punktą.

(32) Tačiau verslo paslaptys arba kita konfidenciali informacija, kurią verslo arba profesinei asociacijai perduoda jos nariai, trečiosioms šalims nepraranda konfidencialaus pobūdžio, todėl jos negalima perduoti pareiškėjams. Plg. sujungtų bylų 209–215 ir 218/78, Fedetab, [1980] Rink. 3125, 46 punktą.

(33) Žr. toliau esančius 35–38 punktus dėl prašymų įmonėms nurodyti konfidencialią informaciją.

(34) Plg. II skyriaus 27 straipsnio 2 dalį ir III skyriaus 15 straipsnio 3 dalį.

(35) Komisijos susijungimų įgyvendinimo reglamento 18 straipsnio 1 dalis, žr. 9 pastabą.

(36) Plg. 42 punktą.

(37) Komisijos susijungimų įgyvendinimo reglamento 17 straipsnio 1 dalis, žr. 9 pastabą.

(38) Plg. III skyriaus 8 straipsnio 1 dalį, kurioje kalbama apie pareiškėjų „teisę susipažinti su byla“, ir Komisijos susijungimų įgyvendinimo reglamento 17 straipsnio 2 dalį, žr. 9 pastabą, kurioje kalbama apie kitų suinteresuotųjų šalių „teisę susipažinti su byla“„tiek, kiek tokia teisė reikalinga toms šalims pastaboms parengti“.

(39) Šiuo atžvilgiu žr. bylos T-17/93 Matra-Hachette SA prieš Komisiją, [1994] Rink. II-595, 34 punktą. Europos Bendrijų pirmosios instancijos teismas nusprendė, kad trečiųjų šalių teisės, kaip nustatyta 1962 m. vasario 6 d. Tarybos reglamento Nr. 17 19 straipsnyje (dabar pakeistas Reglamento Nr. 1/2003 27 straipsniu), apribotos jų dalyvavimu administraciniame procese.

(40) Pagal III skyriaus 7 straipsnio 1 dalį išsiųstu laišku.

(41) Plg. III skyriaus 8 straipsnio 1 dalį.

(42) Plg. III skyriaus 8 straipsnio 1 dalį.

(43) Žr. II skyriaus 18 straipsnio 4 dalį ir Komisijos susijungimų įgyvendinimo reglamento 17 straipsnio 2 dalį, žr. 9 pastabą.

(44) Plg. Komisijos susijungimų įgyvendinimo reglamento 11 straipsnio b punktą, žr. 9 pastabą.

(45) Plg. III skyriaus 16 straipsnio 2 dalį ir Komisijos susijungimų įgyvendinimo reglamento 18 straipsnio 2 dalį, žr. 9 pastabą.

(46) Pagal III skyriaus 10 straipsnio 2 dalį.

(47) Pagal III skyriaus 6 straipsnio 1 dalį.

(48) Pagal III skyriaus 13 straipsnio 1 ir 3 dalis.

(49) Pagal III skyriaus 7 straipsnio 1 dalį.

(50) Komisijos susijungimų įgyvendinimo reglamento 12 straipsnis, žr. 9 pastabą.

(51) Komisijos susijungimų įgyvendinimo reglamento 13 straipsnis, žr. 9 pastabą.

(52) Pagal Komisijos susijungimų įgyvendinimo reglamento 16 straipsnį, žr. 9 pastabą.

(53) Susijungimų bylose šioje ir tolimesnėse pastraipose nustatyti principai taip pat taikomi EEE susitarimo (Reglamentas (EB) Nr. 139/2004) XIV priedo 1 punkte nurodyto akto 3 straipsnio 1 dalies b punkte nurodytiems asmenims.

(54) Plg. III skyriaus 16 straipsnio 3 dalį ir Komisijos susijungimų įgyvendinimo reglamento 18 straipsnio 3 dalį, žr. 9 pastabą. Tai taip pat susiję su dokumentais, ELPA priežiūros institucijos surinktais per tyrimą pagal XIII skyriaus 13 straipsnį ir II skyriaus 20 ir 21 straipsnius.

(55) Plg. III skyriaus 16 straipsnio 3 dalį ir Komisijos susijungimų įgyvendinimo reglamento 18 straipsnio 3 dalį, žr. 9 pastabą.

(56) Plg. III skyriaus 16 straipsnio 3 dalį.

(57) Plg. III skyriaus 16 straipsnį.

(58) Plg. 2002 m. spalio 30 d. Sprendimo Nr. 177/02/COL 9 straipsnį, OL L 80, 2003 3 27, p. 27 ir OL EEE priedas Nr. 16, 2003 3 27, p. 2.

(59) Plg. 19 pastraipą pirmiau.

(60) Plg. bylos T-5/02, Tetra Laval prieš Komisiją, [2002] Rink. II-4381, 98, 104 ir 105 punktus.

(61) ELPA priežiūros institucijos pranešimas dėl ELPA priežiūros institucijos nagrinėjamų skundų pagal EEE susitarimo 53 ir 54 straipsnius dar nėra paskelbtas.

(62) Šiuo klausimu žr. bylos T-25/95 et al. Cimenteries, 635 punktą.

(63) Plg. 2002 m. spalio 30 d. Sprendimo Nr. 177/02/COL 8 straipsnį, OL L 80, 2003 3 27, p. 27 ir OL EEE priedą Nr. 16, 2003 3 27, p. 2.

(64) Plg. III skyriaus 15 straipsnio 4 dalį ir 8 straipsnio 2 dalį bei Komisijos susijungimų įgyvendinimo reglamento 17 straipsnio 4 dalį, žr. 9 pastabą.